F-35 Joint Strike hagles ned i ny rapport fra amerikansk tænketank. Flyet beskyldes for at være dårligere end 30 år gammel russisk jager

De danske politikere skal indenfor de næste måneder træffe den afgørende beslutning om, hvilket jagerfly der i fremtiden skal afløse det aldrende F-16 fly.

Valget skal træffes mellem tre kandidater:

Den europæisk producerede Eurofigther Typhoon, den amerikanske F/A-18 Super Hornet eller den ligeledes amerikanske F-35 Joint Strike Fighter.

F-35 Joint Strike Fighter'en anses indtil videre som favorit i kapløbet. Danmark har flere gange selv postet penge i udviklingen af flyet, der flere gange har været udsat for kritik.

Nu stilles der igen kritiske spørgsmål til det forsinkede jagerfly.

Denne gang er det en nyligte offentliggjort rapport fra den amerikanske tænketank National Security Network, der sår tvivl om F-35 flyets egnethed som fremtidens grundsten i det amerikanske luftforsvar og dermed også det danske.

Dårligere end russiske jagere

I rapporten kritiseres flyet for ikke at kunne matche en række af den nuværende generation af jagerflys egenskaber.

Rapportens fire overordnede kritikpunkter af F35 flyet er:

F35-flyets mangel på manøvredygtighed, manglende egenskaber indenfor luft til luft kamp, for kort flyve-rækkevidde samt, at flyet er alt for afhængig af sin stealth-teknologi, der formentlig bliver forældet, inden flyet har udtjent sin værnepligt.

- F-35 kommer til at blive udmanøvreret, udkonkurreret på våbenkapacitet, den vil finde sig selv udenfor rækkevidde og synlig for fjendtlige sensorer, lyder den hårde kritik fra medforfatter til rapporten og forsvarsanalytiker i National Security Networks Bill French.

Han mener ikke, at man skal 'satse' penge fra det amerikanske militærbudget på flyet og opfordrer politikerne i Washington til at se sig om efter alternative løsninger.

Rapporten har sammenlignet det amerikanske jagerfly med russiske fly, der på nuværende tidspunkt har mere end 30 år på bagen.

'Sammenlignet med Su-27 og MiG-29 (sovjetisk udviklede fly med mere end 30 år på bagen red.) er F-35 langt ringere i forhold til vingernes belastningsevne, acceleration og hestekræfter i forhold til vægt. Alle typer F-35 har desuden betydeligt lavere tophastighed,' lyder det i rapporten fra tænketanken, der har det erklærede mål at 'udfordre den misledende, overmilitaristiske konservative tilgang til amerikansk udenrigspolitik'.

Milliarder på spil

Den danske journalist og ekspert i de kommende jagerfly, Andreas Krog, mener dog ,man skal være kritisk overfor de mange forskelligartede rapporter om flyene, der publiceres.

Han henviser til de enorme pengebeløb og interesser, der er forbundet med køb og salg af jagerflyene.

- Man skal være varsom med de mange forskellige rapporter. De har alle sammen forskellige agendaer. Når det så er sagt, har F35 flyet haft en række udfordringer, siger Andreas Krog til Ekstra Bladet.

Siden 2008 har han fulgt processen op til valget af de kommende jagere tæt. En proces han løbende har beskrevet på sin hjemmeside nytkampfly.dk, der er dedikeret til at dække milliardindkøb til det danske forsvar.

Tilbage i marts offentliggjorde det amerikanske forsvarsministerium en omdiskuteret rapport, der afslørede graverende fejl i kampflyet.

Rapporten kunne fortælle, at flyet har øget risiko for brand og eksplosioner ligesom upålidelige IT-systemer og softwarefejl i tusindvis bremsede udviklingen af flyet.

Det forventes, at den danske stat vil lægge mellem 20-30 milliarder kroner i forbindelse med våbenhandlen afhængigt af, hvilket fly der vælges.

Selvom der endnu ikke er leveret et eneste fly til det danske luftvåben har processen op til det endelige valg af kampflyet kostet skatteyderne 155 millioner kroner, viser en aktindsigt foretaget af Politiken.